አድዋ ድል ለጥቁር  አፍሪካውያን  የነጻነት ጎህ የቀደደ ነው – ከንቲባ ድሪባ  ኩማ
ኢትዮጵያውያን በኢጣሊያ ወራሪ ኃይል ላይ የተቀናጁበት ታላቁ የአድዋ ድል  ለአፍሪካውያን  የነጻነት ጎህ እንዲቀድ ምቹ ሁኔታ የፈጠረ መሆኑን  የአዲስ አበባ ከንቲባ  ድሪባ ኩማ  ተናገሩ ።121ኛው የአድዋ ድል በዓል በዛሬው ዕለት በዳግማዊ ሚኒሊክ አደባባይ በተከበረበት ወቅት በክብር እንግድነት የተገኙት ከንቲባ ድሪባ ባድረጉት ንግግር እንደገለጹት የአድዋ ከኢትዮጵያውያን አልፎ  ለጥቁር አፍሪካውያን የነጻነት  ጎህ  የቀደደ  አንፀባራዊ ድል በመሆኑ የመላው አፍሪካውያን የነጻነት በዓል  ነው ብለዋል ።የአድዋ ድል በነጭ  ቅኝ ገዥዎች ላይ የተመዘገበ አኩሪ  ድል ሆኖ  በዓለም ታሪክ የሠፈረ የመጀመሪያ ድል መሆኑን  የጠቆሙት አቶ ድሪባ  በቅኝ ግዛት ሲማቀቁ የነበሩ የዓለም ህዝቦችን የፀረ- ቅኝ ግዛት ትግሉን እንዲያቀጣጥሉ ያስቻለ መሆኑን ተናግረዋል ።ኢትዮጵያውያን አባቶቻችን የሃይማኖት፣ ብሔር ልዩነት ሳይለያያቸው  ከዳር ዳር በአንድነት በመነሳት ለአገር ነጻነት  የህይወት  መስዋትነት  የከፈሉበት ነው አድዋ ድል ያሉት አቶ ድሪባ የአሁኑ ትውልድ ለህዝቦች እኩልነት ፣መቻቻልና ዴሞክራሲያዊ አንድነት የሰፈነባትን የበለፀገች ኢትዮጵያን ለመገንባት ታላቅ አገራዊ አደራውን መወጣት ይገባዋል ብለዋል ።ወራሪ ጠላቶችን በአድዋ ተራሮች አሳፍሮ የመመለስ ታሪክን ከቀደሙት አባቶቻችን እንደተማርነው ሁሉ ዛሬም በአባይ ወንዝ ላይ የታላቁን ህዳሴ ግድብ  በራስ ገንዘብ ፣ጉልበትና እውቀት መላው ህዝቡን በሳተፈ መልኩእየተከናወነ ያለው ሥራ  ያለን ትስስር ከትውልድ ትውልድ እየተሸጋጋረ መምጣቱን የሚያመላክት እንደሆነ ገልጸዋል ።የኢትዮጵያ  አርበኞች ማህበር  ተወካይ አቶ ጌታቸው  ወረደ በበኩላቸው እንደገለጹት የቅኝ ገዢን ጦር በመቋቋም ድል የመታች ብቸኛ አገር  ኢትዮጵያ በመሆኗ  የአሁኑ ትውልድና መጪው ትውልድ የሚማርበት በመሆኑ የአድዋ ድል ሲከበርና ሲዘከር እንደሚኖር ተናግረዋል ።በመጨረሻም  በአድዋ ድል  የተገኘውን የአንድነት መሠረት በማድረግ ይበልጥ ፈጣን ኢኮኖሚያዊ ዕድገትና ማህበራዊ ልማትን በማረጋገጥ ድህነትና ኋላቀርነትን ለማስወገድ ሁሉም የበኩሉን ድርሻ እንዲወጣ አቶ ጌታቸው ጥሪ አቅርበዋል ።     